**Активности у АИНС**

По природи обавеза секретара одељења моје активности у АИНС су углавном биле везане за рад Одељења за машинске науке и рад Председништва АИНС. О мојим активностима објективни увид имају чланови Одељења и Председништва.

Активности у Одељењу за машинске науке су највећим делом последица чињенице да Одељење у свом саставу има веома квалитетне, способне и енергичне чланове из чега су проистекле многе активности. Неке активности по значају су далеко превазишле одељењски ниво и представљају АИНС у најбољем светлу у земљи и иностранству. Мој удео у тим активностима је углавном био организационе природе.

У задњих пет година чланови Одељења су одржали 15 предавања на нивоу Одељења и 11 предавања на Семинару.

Од значајнијих активности поменуо бих само неколико важнијих:

* Округли сто о енергетици Србије са преко 120 учесника и уз активно присуство министра енергетике.
* Активности у области технолошких платформи. Координацију активности води наш члан проф. П. Петровић.
* Радна прослава „160 година индустрије и фабрике за будућност Србије”.
* Развој енергетике Србије. Разматрање нацрта стратегије развоја енергетике Србије за период до 2025 године.
* Више врло значајних активности на међународном нивоу: EuroCASE, пројект САТЕА, ISCP конференције и друге, главни иницијатор и активност, проф. П. Петровић.

Мој лични значајнији допринос активностима АИНС је избор у консултантски тим који су оформили ЕuroCASE и Airbus за развој путничког ваздухоплова са електричном пропулзијом. Циљ је да ваздухоплов буде оперативан у периоду 2025 – 2030 године. Консултантски тим који се бави проблемима складиштења енергије, водоником и горивним ћелијама чини 8 чланова. Тим сваких шест месеци, почевши од јула 2016, припрема и доставља одговарајуће извештаје у складу са развојем концепта примене нових енергетских система у ваздухопловству.

Мирољуб Аџић